钦定古今图书集成/理学汇编/字学典/第098卷 > 羊欣
## 钦定古今图书集成/理学汇编/字学典/第098卷 > 羊欣

按《宋书》本传：“羊欣，字敬元，泰山南城人也。父不疑，桂
阳太守。欣少靖默，无竞于人。美言笑，善容止，汎览经
籍，尤长隶书。不疑初为乌程令，欣时年十二。时王献
之为吴兴太守，甚知爱之。献之尝夏月入县，欣著新
绢裙画寝，献之书裙数幅而去。欣本工书，因此弥善。
起家辅国参军，府解还家。隆安中，朝廷渐乱，欣优游”
私门，不复进仕。会稽王世子元显每使欣书，常辞不
奉命。除中散大夫。素好《黄》《老》，常手自书章。

按：王僧虔《论书》，“欣书见重一时，行、草尤善，正乃不称
名。”

按《书断》，羊欣师资大令，亲承妙旨。时人云：“买王得羊，
不失所望。”今大令书中风神怯者，往往是羊也。
按《宣和书谱》，羊欣长隶书，其学出于献之。而论者谓
欣学献之，如颜回与夫子有步趋之近，虽号入室，终
不能度越献之规矩，使洒落奔放，自成一家。故又有
婢作夫人之诮，以其举止羞涩，终不似真，岂谓是耶？
欣尝撰《续笔阵图》一卷，又撰《古昔能书人名》一卷，以
此尢见其用心焉。今御府所藏草书一《笔精帖》。